送黄尚書帥蜀
作者：王炎
朝代：宋

paragraphs: 六蜚駐蹕臨東吳，益州遠在西南隅。
君王右顧入念慮，選用名德分麟符。
文章政事俱第一，袖手未肯持鈞樞。
清獻之清過於水，忠定之信孚豚魚。
二賢寂寂未有繼，蜀人惟恐公來遲。
泝江萬里飛鷁首，祝公善保千金軀。
髮須未見一絲白，歸來便可居丞疑。
清時緩带鎮方面，問民疾苦勤褰帷。
頗聞今蜀與昔異，昔日民肥今已臞。
願言細意護根本，要令可與同安危。
更須推轂拔人物，勿念折箠笞羌夷。
想見明年初下車，錦官城裏花正都。
四郊按堵但耕鑿，春風蕩漾隨旄麾。
遨頭一笑父老賀，九重不用憂坤維。